Iltalehden Taloustutkimuksella teettämän kyselytutkimuksen mukaan kokoomuksen puheenjohtaja Alexander Stubb on hallituksen epäsuosituin ministeri.

Kansa on tyytymättömin valtiovarainministeri Alexander Stubbiin (kok). JOEL MAISASALMI

Jos kansa saisi päättää, Alexander Stubb saisi lopputilin hallituksesta. Selvä enemmistö suomalaisista nimittäin antaisi kokoomuksen valtiovarainministerille potkut.

Taloustutkimus Oy teki Iltalehden toimeksiannosta tutkimuksen, jossa vastaajilta kysyttiiin, ketkä ministerit erottaisit hallituksesta. Tutkimuksen mukaan 59 prosenttia suomalaisista savustaisi Stubbin ulos hallituksesta.

Tulos on aivan omaa luokkaansa tutkimuksessa, joka luotasi suomalaisten käsityksiä ministereistä ja hallituksesta. Kukaan muu kolmen puolueen hallituksen ministereistä ei ole likimainkaan niin epäsuosittu kuin Stubb.

Hallituksen toiseksi epäsuosituin ministeri on pääministeri Juha Sipilä (kesk). Kolmanneksi eniten potkutoiveita kansalaiset antavat ulkoministeri Timo Soinille (ps) ja opetusministeri Sanni Grahn-Laasoselle (kok).

Kansalaisten raivo kohdistuu kaikkein kiivaimmin näihin neljään ministeriin.Vähiten erovaatimuksia vastaajat esittivät maatalous- ja ympäristöministeri Kimmo Tiilikaiselle (kesk), peruspalveluministeri Juha Rehulalle (kesk) ja puolustusministeri Jussi Niinistölle (ps).

Hankala pala

Alexander Stubbin suosion romahtaminen on ikävä uutinen paitsi hallitukselle mutta vielä enemmän kokoomukselle. Tulos lisää kokoomusväen paineita vaihtaa johtaja kesken vaalikauden. Kokoomuksen tärkeimmät pomopaikat ovat katkolla puoluekokouksessa, joka pidetään Lappeenrannassa kesäkuun alussa eli jo viiden kuukauden kuluttua.

Hallituksen budjettiriihessä kolme ässää, ulkoministeri Timo Soini (ps), valtiovarainministeri Alexander Stubb (kok) sekä pääministeri Juha Sipilä (kesk). JOEL MAISALMI

Stubb on johtanut kokoomusta vasta puolitoista vuotta. Hän oli valituksi tullessaan yksi Suomen suosituimmista poliitikoista, mitä hänen kannattajansa hehkuttivat puoluekokouksessa vuonna 2014. Kannattajat vakuuttivat, että Stubbin hohto säteilee koko puolueelle. Näin kokoomuksen piti haalia tulevissa vaaleissa uusia ikäluokkia ja kansanryhmiä taakseen, toisin kuin hänen pahin vastaehdokkaansa Jan Vapaavuori.

Iltalehden tekemässä tutkimuksessa Stubbin hohto on himmentynyt ja uusista kokoomuskannattajista näkyvät vain perävalot. Stubb on monen äänestäjän mielestä luotaantyöntävä poliitikko.

Tyytymättömyys Stubbia kohtaan on suurinta aktiivisissa 25 - 50 -vuotiaiden ikäluokissa. Akateemisesti koulutetuista vastaajista puolet näyttää kokoomustohtorille ovea. Yhdellekään puolueelle ei ole onneksi, jos kansakunnan tukipylväät ja veronmaksajat vieroksuvat puoluejohtajaa.

Stubbin epäsuosiota ei todennäköisesti selitä pelkästään hallituksen tyly ja köyhiä kurittava politiikka, sillä vastuuta hallituksen päätöksistä ovat kantaneet myös Sipilä ja Soini. Jostain syystä Stubb on tästä kolmikosta vihamagneetti, joka vetää puoleensa sellaistakin arvostelua, jonka oikea osoite olisi joku muu kuin kokoomuslainen valtiovarainministeri.

Stubb ei ole onnistunut kääntämään valtiovarainministerin salkkua henkilökohtaiseksi menestykseksi samalla tavalla kuin hänen aiemmat kokoomuslaiset edeltäjänsä Iiro Viinanen ja Sauli Niinistö.

Hallitus ajautui erimielisyyksiin sote-alueiden määrästä. JOEL MAISALMI

Sori siitä

Kansalaisia ehkä korpeaa koulutussäästöt sekä hallintarekisterihanke. Kokoomus on vaaleissa ratsastanut koulutuspuolueena. Stubb itse yritti runnata hallintarekisteriä, joka tähtäsi raharikkaiden omistusten piilottamiseen.

Kumpikin näistä hallituksen alkuperäisistä esityksistä on ehkä koettu vääryydeksi aikana, jolloin tavallisilta kansalaisilta perutaan etuuksia ja heiltä vaaditaan uhrautumista.

Sama koulutusvihamielisyydeksi leimattu politiikka on todennäköisesti nakertanut myös Sanni Grahn-Laasosen suosiota.Pääomapiirien myötäily tai koulutusleikkaukset jättävät silti avoimeksi perimmäisen syyn, miksi niin monet kyselyn vastaajat vierastavat Stubbia.

Yksi suosion laskua selittävä syy saattaa piillä Stubbin mutkia oikovassa tyylissä. Mikä vielä muutama vuosi sitten oli raikas tuulahdus ummehtuneeseen politiikkaan, onkin näinä aikoina muuttunut rasitteeksi.Moni ehkä pitää Stubbia niin ylimielisenä, että jopa hänen vilpittömiksi tarkoittamansa anteeksipyynnöt tulkitaan laskelmoiduksi politiikaksi.

Ministeri on myös antanut aiheen epäillä omaa osaamistaan hallinnonalansa asioissa. Stubb teki pahan virheen antaessaan väärän tiedon hallintarekisterihankkeen kannatuksesta viranomaisten keskuudessa. Hän tunnustikin, että oli keksinyt perustelut " ihan omasta päästä " .

Orpo nousee

Tutkimukseen osallistui 200 sellaista vastaajaa, jotka kertoivat äänestävänsä kokoomusta, jos vaalit pidettäisiin nyt. Tämän ryhmän mielestä Stubb ei suinkaan ole kaikkein huonoin kokoomusministeri. Noin joka kymmenes kokoomusvastaaja antaisi Stubbille potkut. Eniten oman puolueen väki arvostelee opetusministeri Grahn-Laasosta.

Vähiten kokoomuslaiset haukkuvat sisäministeri Petteri Orpoa. Vain kuusi prosenttia kokoomuslaisista on sitä mieltä, että Orpo pitäisi vaihtaa pois.

Keskustan kannattajat ovat omistaan eniten tyytymättömiä liikenneministeri Anne Berneriin, jonka pääministeri Sipilä poimi ministeriryhmäänsä monen puoluekonkarin jonon ohi.

Perussuomalaisten kannattajat vierastavat omistaan voimakkaimmin sosiaali- ja terveysministeri Hanna Mäntylää.

Vaikka moni ministeri saa kansalaisilta huutia, melkein puolet suomalaisista silti antaisi Sipilän ministeristön jatkaa vaalikauden loppuun. Vain oppositiopuolueita SDP:tä, vihreitä ja vasemmistoliittoa kannattavien enemmistö katkaisisi Sipilän hallituksen taipaleen tähän ja haluaisi uuden eduskunnan hajotusvaalien jälkeen.

Näin tutkimus tehtiin

Taloustutkimus Oy selvitti Iltalehdelle suomalaisten mielipiteitä Juha Sipilän (kesk) hallituksesta ja ministereistä Taloustutkimuksen internet-paneelin avulla.

Tutkimukseen osallistui 1 085 vastaajaa 14.-15. joulukuuta. Vastaajat edustavat 18-79-vuotiaita mannersuomalaisia. Otos painotettiin sukupuolen, iän ja asuinpaikan mukaan väestöä vastaavaksi.Virhemarginaali on keskimäärin noin ±2,5 prosenttiyksikköä.